A Bizottság határozata
(1994. február 3.)
a 91/628/EGK tanácsi irányelv 16. cikke alapján az állatok Görögország egyes területein történő szállítása közbeni kíméletére vonatkozó különleges szabályok bevezetéséről
(94/96/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 92/438/EGK határozattal [1] módosított, az állatok szállítás közbeni védelméről, valamint a 90/425/EGK és a 91/496/EGK irányelv módosításáról szóló, 1991. november 19-i 91/628/EGK tanácsi irányelvre [2] és különösen annak 16. cikke (3) bekezdésére,
mivel a 91/628/EGK irányelv meghatározta az állatok tagállamokon belüli, tagállamokba, valamint tagállamokból történő szállítására vonatkozó követelményeket;
mivel Görögország néhány része esetében sajátos természeti adottságok érvényesülnek, különösen a Görögország szárazföldi területétől való távolság;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 91/628/EGK irányelv 5. cikke (1) bekezdésének b) pontjában, 5. cikke (2) bekezdésének b), c) és f) pontjában, valamint mellékletének 3., 4., 18., 19., 20., 21., 22., 23., 25. és 26. pontjában megállapított szabályok nem vonatkoznak az azon irányelv 1. cikke (1) bekezdésének a) pontjában említett állatoknak az ezen határozat mellékletében meghatározott területeken, illetve e területek és Görögország szárazföldi területei közötti szállítására, feltéve hogy a 2. cikk rendelkezései teljesülnek.
2. cikk
Az 1. cikkben említett területeken a következő szabályokat kell alkalmazni.
1. Az állatok szállítását be kell jelenteni az illetékes állat-egészségügyi hatóságnak. A szállítási műveletért felelős személy teljes részletességgel tájékoztatja a hatóságot a következőkről:
a) a szállítóeszköz;
b) a szállított állatok fajtája és száma;
c) az állatok származása és tulajdonosa;
d) a kiindulási és a rendeltetési hely;
e) az indulás napja és időpontja; valamint
f) a szállítás útvonala, a szállítás időtartamától függetlenül.
2. Az illetékes hatóság megteszi a megfelelő intézkedéseket az állatoknak az alkalmazott szállítóeszközbe, illetve szállítóeszközből történő ki- és berakodásával kapcsolatban és ellenőrzi, hogy:
a) a kísérő okmányok megfelelnek a megállapított közösségi és nemzeti követelményeknek;
b) az adott szállítási körülmények biztosítják az állatok biztonságos szállítását; és
c) a szállítást megelőzően az állatok egészségi állapota megfelelő.
3. Az állatok ki- és berakodását megfelelő felszerelés alkalmazásával és olyan módon kell végezni, amely nem káros az állatok egészségére.
3. cikk
Ennek a határozatnak a tagállamok a címzettjei.
Kelt Brüsszelben, 1994. február 3-án.